b"\n_START_ARTICLE_\nArdilla\n_START_SECTION_\nHist\xc3\xb2ria\n_START_PARAGRAPH_\nA causa dels interessos econ\xc3\xb2mics del r\xc3\xa8gim franquista, un dels principals mercats de l'empresa fou l'Argentina (d'aqu\xc3\xad el nom de la societat, relatiu al Riu de la Plata), fins al punt que la major part de la seva producci\xc3\xb3 va anar a parar a aquell pa\xc3\xads. Va resultar que, en aquells anys d'autarquia i fam, el r\xc3\xa8gim necessitava grans quantitats de blat i de carn i va optar per importar-les de l'Argentina, pagant bona part de les importacions en esp\xc3\xa8cie (b\xc3\xa0sicament, amb productes manufacturats que no abundaven a l'Argentina). En moltes ocasions, el pagament es feia amb partides senceres de motocicletes Ardilla. _NEWLINE_Fruit de tot aix\xc3\xb2, un dels principals motius de la r\xc3\xa0pida desaparici\xc3\xb3 de l'empresa fou el canvi d'orientaci\xc3\xb3 de la pol\xc3\xadtica econ\xc3\xb2mica franquista, ja que un cop superada la fam no van caldre m\xc3\xa9s transaccions amb l'Argentina, amb la qual cosa Ardilla va perdre de cop el seu principal client._NEWLINE_Com a curiositat, una unitat d'Ardilla fou la base del prototipus inicial de la futura Mymsa. Cap al 1952, mentre els germans Aragall -fundadors d'aquella altra marca- esperaven el permisos burocr\xc3\xa0tics d'obertura de la seva futura empresa, varen construir un primer motor i, a manca de material propi, el varen muntar en una Ardilla 125 que varen anar a cercar a la f\xc3\xa0brica d'Ardilla, molt propera al seu taller del barri de Sant Andreu."